[{"text_idx": "#000006", "text": "Beth yw ei chyfrinach, a beth fydd hanes y teulu? Byddwch yn barod am wledd o fri!"}, {"text_idx": "#000010", "text": "Mae na rywbeth fetishistic am bob aelod o\u2019r teulu, a phawb yn ysu am ddihangfa o ryw fath \u2013 a gwneir yn fawr o ysfa\u2019r pedwar yn eu tro am ryddhad dros dro i\u2019r synhwyrau. Yn wir caiff y tirlun a\u2019r cartre, a\u2019r ychydig hen greiriau teulu, eu trin yn fetishistig hefyd. Symbolau, neu gofroddion, yn unig ydynt erbyn hyn o pa mor bell mae nhw wedi ymbellhau o wreiddiau eu hynafiaid."}, {"text_idx": "#000011", "text": "Mae Glenda yn dwlu ar ei hystafell spa myfyrio (sydd, fel y caiff ei gymharu gan Mair, \u2018yn edrych fel cell\u2019 ac nid coflaid), mae Gwyn yn llowcio\u2019i wisgi ac yn saethu cwningod am eu swper \u2013 yn gwneud yn fawr o\u2019i archwaeth am bleserau bywyd (bwyd a diod yn eu plith) ac am hunaniaeth y pa\u0302r priod fel gourmands. Yna\u2019r meibion... afraid dweud, mae problemau mawr gan y ddau. Mae Gweirydd ar ganol hyfforddi ar gyfer triathlon, er bu\u2019n astudio i fod yn ddoctor, tan yn ddiweddar (hmmm...). Wrth edmygu ei hun yn ei siwt leicra tynn mae e\u2019n rhoi enw drwg i bob MAMIL sy\u2019n siarad Cymraeg. Yna mae Guto\u2019r brawd iau, gyda\u2019i gitar roc a\u2019r tatw ar ei wddf, yn amlwg mewn gwewyr ac ar goll. Ag yntau wedi bod (ac o a bosib o hyd) yn gaeth i gyffuriau, mae e gwbl allan o\u2019i ddyfnder yn nhawelwch cefn gwlad, ac yn hiraethu am ddwndwr y ddinas i dawelu\u2019i deimladau. Ceir awgrym fod y ddau yn destun \u2018siom\u2019 i\u2019w rhieni, sy\u2019n amlwg yn anwybyddu problemau dwys eu hepilion, wedi\u2019u dallu gan eu hucheilgais eu hunain. Ydy hi\u2019n bryd i bawb dysgu gwers neu ddau gan ferch sydd a\u0302\u2019i thraed ar y ddaear?"}, {"text_idx": "#000024", "text": "Ystyriwch o ddifri pryd aethoch chi i\u2019r sinema y tro dwetha, pan fo gwasanaethau Netflix, Amazon Prime, Disney Plus (ymysg eraill) i\u2019w gwylio\u2019n hwylus o gyfforddusrwydd eich soffa. O holi eraill yn ddiweddar, dwi\u2019n synhwyro mai ffilm James Bond, No Time To Die, oedd y ffilm gyntaf i sbarduno nifer i ddychwelyd i\u2019r sinema am y tro cyntaf ers mis Mawrth 2020."}, {"text_idx": "#000046", "text": "Teyrnged ffres a ffraeth i glasur o rom-com; un o berlau mwyaf annisgwyl Amazon Prime. Mae\u2019r cemeg rhwng Andy Samberg a Cristin Milioti yn tasgu oddi ar y sgri\u0302n, a mond calon o garreg fyddai\u2019n digio at y defnydd o Cloudbursting gan Kate Bush."}, {"text_idx": "#000049", "text": "Beth wnaen ni gyd heb gyfresi teledu bocs-set i loddesta arnynt yn awchus ar hyd y pandemig? Gormod o bwdin dagith hi mae nhw\u2019n dweud wrtha i, ond i nifer (gan gynnwys y rheiny sy\u2019n dal i hunan-ynysu gyda Covid 19) bu\u2019r cyfrwng hwn wir yn achubiaeth pur."}, {"text_idx": "#000050", "text": "Mewn cyfnod mor dyngedfennol, mae na rywbeth hynod bersonol am argymhellion gaiff eu rhannu ag eraill, fel prescripsiwn gan feddyg, ar y cyfryngau cymdeithasol. Digon gwir, mae ambell gyfres fel bwydlen flasu 20 cwrs mewn bwyty safon seren Michelin. Ond weithie, ry\u2019 chi mond eisie brathiad, neu switsen, gwerth llai na hanner awr o hiwmor, yn gysur cyfarwydd, neu hen ffefryn, ar derfyn ddydd."}, {"text_idx": "#000071", "text": "Gwobrau Ffilm y Cookies 2020"}, {"text_idx": "#000073", "text": "Fel y gwelwch o gynnwys y blog, sgwennais ryseitiau di-ri eleni a chael hwyl ar y coginio a\u2019r cwarantinis ar Instagram. Ond parhau yn ddi-dor wnaeth fy adolygiadau ffilm eleni, wrth ddarlledu o fy soffa, ar radio a theledu. Dwi\u2019n dal i ryfeddu at hynny a dweud y gwir, ac yn ddiolchgar dros ben."}, {"text_idx": "#000084", "text": "Guy Ritchie yma yn dychwelyd i\u2019w wreiddiau \u2018Lock Stock and Smoking Barrlels\u2019 a hynny yn bur lwyddiannus, a pherfformiadau gwyliadwy iawn gan Hugh Grant, o bawb, a Matthew McConaughey. Mae\u2019r iaith yn aflan, fel y byddech yn disgwyl mewn ffilm gangster gan Guy Ritchie, felly pwyll pia hi wrth gyd-wylio ag aelodau bregus y teulu!"}, {"text_idx": "#000145", "text": "Gyda\u2019r haul yn tywynnu ar y gorwel, a mintys yn yr ardd, dim ond un coctel oedd ar fy meddwl ar gyfer \u2018Amser Cwarantini\u2019 yr wythnos hon \u2013 y Mojito."}, {"text_idx": "#000146", "text": "Mae\u2019n ddiod ffantastic ar ddiwrnod braf, gan gynnwys blasau chwerwfelys siwgwr a leim, a phersawr mintys ffres o\u2019r ardd."}, {"text_idx": "#000147", "text": "Daw\u2019n wreiddiol o Giwba \u2013 y prif alcohol yw rum, gwirodyn a ddistyllir o siwgwr cansen yr ynys. Ceir so\u0302n mai morwyr a greodd fersiwn cynnar y ddiod, gan gyfuno rum a siwgwr yr ynys gyda sudd leim i osgoi scurvy, a\u2019r dail mintys i guddio blas cas \u2018dw\u0302r ta\u0302n\u2019 y rum. Ond efallai mai\u2019r lleoliad enwocaf sy\u2019n gysylltiedig a\u0302\u2019r Mojito yw bar La Bodeguita Del Medio ym mhrifddinas Ciwba, Hafana."}, {"text_idx": "#000148", "text": "Bues i\u2019n ffodus i sawru Mojito yno gyda fy chwiorydd yn 2004, cyn galw ym mar El Floridita gerllaw am Daiquiri. Mae\u2019r ddau yn atyniadau poblogaidd gydag ymwelwyr i Hafana, gan mai yno, mae\u2019n debyg, yr yfai Ernest Hemingway, yr awdur a\u2019r anturiaethwr mawr oedd hefyd yn yfwr chwedlonol. Bu\u2019n byw gyda\u2019i drydedd a\u2019i bedwaredd wragedd yng Nghiwba, ac arferai yfed Mojitos ar ei gwch, Pilar, pan oedd ganddo benmaenmawr."}, {"text_idx": "#000152", "text": "Cofrodd yn unig yw hwnnw bellach, nawr fod y botel yn wag, felly defnyddiais y rum tywyllach o Gymru, Barti Ddu, a bedyddio\u2019r mojito hwn yn Barti Dda!"}, {"text_idx": "#000154", "text": "Llond Llaw o Ddail Mintys Ffres"}, {"text_idx": "#000156", "text": "Arllwyswch y sudd leim a siwgwr i wydr tal (\u2018highball\u2019) os yn bosib, cyn ychwanegu\u2019r dail mintys."}, {"text_idx": "#000157", "text": "Troellwch y cynhwysion yn ysgafn, er mwyn rhyddhau olew\u2019r mintys."}, {"text_idx": "#000158", "text": "Yna, arllwyswch y rum a\u2019r dw\u0302r soda, cyn ychwanegu\u2019r rhew. Trowch y cyfan unwaith eto cyn gweini a\u0302 gwelltyn neu fintys ffres. \u00a1Salud!"}, {"text_idx": "#000160", "text": "Mae\u2019n flin gen i, gyfeillion. Maddeuwch fy ansensitifrwydd \u2013 ymddengys fy mod i\u2019n sownd mewn capsiwl amser o 1988."}, {"text_idx": "#000161", "text": "Wel os na cha i gystadlu mewn ras w\u0302y ar lwy, na chefnogi John McEnroe, Boris Becker neu Steffi Graf ar gwrt rhif un, mae\u2019r stondin ffrwythau lleol yn orlawn o fefus ar hyn o bryd, gan olygu fod gen i bencampwr o bwdin a giamstar o goctel ar eich cyfer chi gyd!"}, {"text_idx": "#000163", "text": "Wel AM ddarganfyddiad... blas gorau eto\u2019r haf; yn gyfuniad o bwdin a diod amheuthun, mae\u2019n beryg bywyd ar ddiwrnod braf. Felly cofiwch mai gwin yw prif gynwysyn y diod, a\u2019i fod yn gwbl amhosib dweud \u2018Rhosliw Rhewllyd\u2019 ar o\u0302l un yn ormod!"}, {"text_idx": "#000164", "text": "Potel o Win Rhosliw (Rose\u0301)"}, {"text_idx": "#000165", "text": "Arllwyswch gynnwys potel o win Rhosliw i ddesgyl, a\u2019i osod yn y rhewgell dros nos."}, {"text_idx": "#000166", "text": "Os am yfed llai na photel, arllwyswch hanner cynnwys y botel i\u2019r ddesgyl, a hannerwch y cynhwysion uchod."}, {"text_idx": "#000167", "text": "Torrwch y mefus, a gwaredwch y deiliach cyn eu gosod mewn powlen. Taenwch y siwgwr drostynt a gadewch am rai oriau, tan bydd y siwgwr wedi toddi i greu sudd pinc."}, {"text_idx": "#000168", "text": "Pan fydd y gwin rhosliw wedi rhewi, tynnwch y ddesgyl allan o\u2019r rhewgell a defnyddiwch lwy bren i dorri\u2019r rhew yn ysgafn cyn arllwys y darnau rhew i bowlen fawr. Ychwanegwch y mefus melys, a\u2019r suddoedd pinc at y rhew, a gwasgwch sudd lemwn drostynt yn ogystal."}, {"text_idx": "#000169", "text": "Cymysgwch y cyfan gyda chymysgydd am hanner munud tan bydd y cyfan yn slwtsh cochbinc."}, {"text_idx": "#000170", "text": "Arllwyswch y \u2018slwtsh\u2019 i\u2019ch hoff wydr(au) coctel neu wydr(au) gwin, a gosodwch fefus ar wefus pob gwydr. A welsoch chi goctel harddaf yn eich byw? Arhoswch nes i chi ei flasu... ge\u0302m, set, a \u2018llond cratsh\u2019 i\u2019r Rhosliw Rhewllyd!"}, {"text_idx": "#000171", "text": "Gyfeillion, mae gen i gyfrinach... rysait dwi di\u2019i guddio i mi fy hun. Ond dros y misoedd diwethaf, dwi wedi troi ato fwy nag unwaith am ginio sy\u2019n berffaith ar benwythnos. Mae\u2019n bryd bwyd lliwgar, llawn hwyl, ac mae\u2019r blas oddi ar y raddfa \u2013 ac mae\u2019n llawer rhy dda i\u2019w wastraffu ar swper ganol wythnos! Am ryw reswm dwi hefyd yn ei ystyried yn \u2018treat\u2019 reit arbennig, er bod rhan fwyaf o\u2019r cynhwysion yn hynod iachus!"}, {"text_idx": "#000172", "text": "Dwi\u2019n synhwyro y bydd yn saig poblogaidd a\u0302 theuluoedd, felly da chi cysylltwch gyda\u2019ch adborth, neu i rannu eich barn. Fy nghoctel Margarita wnaeth fy sbarduno i fynd amdani, gan fod hwn hefyd yn glasur o Fecsico. Mae\u2019n fy rysait i yn cynnwys chilli a phupurau Jalapeno, ond croeso i chi hepgor y rheiny. Mae\u2019n cymryd bach yn hirach i\u2019w baratoi na fy ryseitiau arferol, ond wir i chi, mae\u2019r werth dilyn pob cam, oherwydd mae\u2019r blasau ffres yn hollol wefreiddiol. A gyda\u2019r haul ar fin dychwelyd am gyfnod wythnos nesa, bydd hwn yn fyrbryd gwych i\u2019w fwynhau yn yr ardd \u2013 gyda Margarita, neu lemwne\u0302d leim!"}, {"text_idx": "#000173", "text": "2 Llwy Fwrdd o Olew Olewydd"}, {"text_idx": "#000174", "text": "1 Llwy Fwydd o Goesynnau Coriander"}, {"text_idx": "#000175", "text": "Llond llaw o Ddail Coriander"}, {"text_idx": "#000176", "text": "1 Tun Tomatos wedi\u2019u torri"}, {"text_idx": "#000177", "text": "Hanner Llwy De o Cumin sych"}, {"text_idx": "#000178", "text": "Hanner Llwy De o Paprica sych"}, {"text_idx": "#000179", "text": "8 Tortilla (1-2 tortilla i bob person)"}, {"text_idx": "#000180", "text": "1 Jar o Bupurau Jalapeno (opsiynol)"}, {"text_idx": "#000181", "text": "1 Potyn Bach o Hufen Sur"}, {"text_idx": "#000182", "text": "Llond Llaw o Ddail Coriander"}, {"text_idx": "#000183", "text": "Chwarter Llwy De o Cumin sych"}, {"text_idx": "#000184", "text": "Chwarter Llwy De o Oregano sych"}, {"text_idx": "#000185", "text": "Estynnwch ddesgyl casero\u0302l a dechreuwch ffri\u0308o\u2019r briwgig eidion ar wres cymhedrol mewn olew olewydd, gan droi yn achlysurol. Yn y cyfamser, torrwch y nionyn coch, garlleg, tsili coch (opsiynol) a choesynau coriander yn fa\u0302n. Pan fydd y briwgig wedi dechrau brownio\u2019n dda, ychwanegwch y rhain gan dro-ffri\u0308o am bum mund arall."}, {"text_idx": "#000186", "text": "Arllwyswch gynnwys y tun tomatos i\u2019r gymysgedd, cyn ychwanegu\u2019r halen a phupur, dail coriander wedi\u2019u torri\u2019n fa\u0302n a\u2019r perlysiau sych. Ffri\u0308wch y gymysgedd am bum munud arall, cyn ychwanegu cynnwys y tun ffa coch."}, {"text_idx": "#000187", "text": "Gostyngwch y gwres, a gadewch ar wres isel am hanner awr gyda chaead y ddesgyl ymlaen, yna trowch y gwres i ffwrdd gan adael i\u2019r gymysgedd oeri. Yn y cyfamser, paratowch eich salsa a guacamole ffres."}, {"text_idx": "#000188", "text": "I baratoi\u2019r guacamole, torrwch yr afocado yn ei hanner. Gwaredwch y croen a\u2019r gneuen gan stwnshio\u2019r \u2018cnawd\u2019 gwyrdd mewn powlen gyda fforc. Torrwch y tomato, y nionyn gwyn a\u2019r dail coriander yn fa\u0302n a chymysgwch a\u0302\u2019r cnawd afocado a sudd lemwn, cyn ychwanegu halen a phupur, at eich dant."}, {"text_idx": "#000189", "text": "I baratoi\u2019r salsa; torrwch y tomatos, y gewin garlleg, y nionyn coch a\u2019r dail coriander yn fa\u0302n cyn eu cymysgu\u2019n dda mewn powlen. Ychwanegwch y perlysiau, sudd leim a halen a phupur, a chymysgwch y cyfan unwaith eto. Fe ddylai\u2019r salsa a\u2019r guacamole bara am ddiwrnod yn yr oergell, ond gwell bwyta\u2019r cynhwysion yn ffres ar y diwrnod."}, {"text_idx": "#000190", "text": "Trowch y popty ymlaen ar wres 180 gradd Selsiws, a gorchuddiwch silff bobi (baking tray) a\u0302 haenen ffoil. Estynwch 2 tortilla, a taenwch olew ar ddwy ochr y tortillas, gan eu gorwedd yn wastad nesaf at ei gilydd ar y silff bobi. Fe ddylai 2 tortilla greu 4 enchilada. Am ginio ysgafn mae 2 enchilada yn ddigon i un person, ond os am fwydo teulu o bedwar, estynwch silff bobi arall, gan ailadrodd y cyfarwyddiadau \u2013 lluoswch hynny ar gyfer mwy bobol (neu fwy o enchiladas fesul person)."}, {"text_idx": "#000191", "text": "I bob tortilla, byddwch am ychwanegu\u2019r cynhwysion canlynol ar ffurf \u2018hanner lleuad\u2019 er mwyn plygu a chau\u2019r tortilla yn ei hanner cyn ei osod yn y popty. Dechreuwch a\u0302 gwerth llwy fwrdd o gaws Cheddar wedi\u2019i gratio, yna sleisen neu ddwy o gaws Mozzarella."}, {"text_idx": "#000192", "text": "Yna taenwch dau lond llwy o\u2019r tsili briwgig eidion yna 6 tsili Jalapeno (opsiynol)."}, {"text_idx": "#000193", "text": "Taenwch ragor o\u2019r caws cyn plygu a chau\u2019r tortilla yn ei hanner \u2013 dylai\u2019r olew olewydd ar arwyneb y tortilla helpu i\u2019w lynnu."}, {"text_idx": "#000194", "text": "Wedi i chi wneud hyn gyda phob tortilla, gosodwch y silff/oedd pobi yn y poty am ugain munud, nes y bydd y tortilla wedi brownio\u2019n ysgafn a throi\u2019n grisb. Byddwch yn ofalus wrth eu cyffwrdd, gan y byddant yn boeth!"}, {"text_idx": "#000195", "text": "Estynwch bla\u0302t a gosodwch un tortilla arno, cyn torri\u2019r tortilla\u2019n hanner gyda chyllell siarp. Ychwanegwch ddail salad, y salsa, guacamole a llond llwy hufen sur at bob pla\u0302t. Os oes briwgig tsili yn weddill, gosodwch mewn blwch yn yr oergell, ac fel ddylai gadw\u2019n iawn am ddiwrnod arall. Mwynhech!"}, {"text_idx": "#000196", "text": "Un o\u2019r coctels nos Wener diweddaraf i mi\u2019i greu oedd un a\u0302 waw ffactor go iawn yn perthyn iddo. Mae\u2019r prif gynhwysion yn rhai syml, ond mae\u2019r canlyniad yn drawiadol, fel y gwelwch yn y llun! Yr hyn efallai sy\u2019n wahanol yw\u2019r gwirodyn sylfaenol, sef Pisco \u2013 sef \u2018hummus\u2019 y byd coctels!"}, {"text_idx": "#000197", "text": "Na phoener, nid oes corbys \u2013 neu chickpeas \u2013 ar gyfyl y rysait, er bod chwa bach \u2018daearol\u2019 yn perthyn iddo. Fel yn achos y Dwyrain Canol, a\u2019r ddadl danbaid dros pa wlad yn union sy\u2019n hawlio hummus, mae dwy wlad yn Ne America yng ngyddfau\u2019i gilydd dros Pisco Sur."}, {"text_idx": "#000198", "text": "Gwirodyn tryloyw, eau de vie a brandi clir, yw Pisco, gaiff ei ddistyllu o rawnwin yr Andes. Caiff ei gynhyrchu fry ym mynyddoedd Chile a Pheriw, ac mae\u2019n ddiod cenedlaethol y ddwy wlad. Ond dim ond ym Mheriw y ceir y dathliad blynyddol \u2018Di\u0301a del Pisco Sour\u2019 ar ddydd Sadwrn cyntaf pob mis Chwefror, a diwrmod cenedlaethol Pisco ym mis Gorffennaf. Ymddengys hefyd mai yn Lima, prifddinas Periw y cafodd y Pisco Sour ei ddyfeisio yn y 1920au."}, {"text_idx": "#000199", "text": "Felly beth sydd mor arbennig am y Pisco Sur, a\u2019i flas nid anhebyg i Margarita? Wel yn goron ar y ddiod y mae haen o ewyn gwyn, sef gwynwy a gymysgir yn y cocktail shaker."}, {"text_idx": "#000200", "text": "Ar ben hynny taenir ysgwydiad o \u2018Bitters\u2019 Angostoura i ychwanegu chwa o flas y pridd! Coeliwch nu beidio, mae\u2019r hyfrydbeth hwn yn hawdd iawn i\u2019w greu,\u2019mond bod angen nerth bo\u0302n braich i roi shigwdad da i\u2019r Pisco Sur!"}, {"text_idx": "#000201", "text": "Paratowch surop syml o flaen llaw. Mae\u2019n gynhwysyn eithriadol o handi yn yr oergell ar gyfer pob math o goctels. Yn syml, mae angen berwi yr un pwysau o ddw\u0302r ag o siwgwr (e.e. 400g o ddw\u0302r a 400g o siwgwr) tan y bydd y siwgwr yn toddi\u2019n llwyr yn y sosban, yna diffoddwch y gwres, cyn botelu\u2019r surop syml, a\u2019i gadw yn yr oergell am hyd at fis."}, {"text_idx": "#000202", "text": "Gwahanwch y gwynwy oddi wrth y melynwy \u2013 un fford syml ydy i dorri w\u0302y ar bla\u0302t yn ofalus, cyn gosod ecob am ben y melynwy, a thywallt y gwynwy o\u2019i gwmpas i fowlen bach. Arllwyswch y melynwy i flwch bach, a\u2019i gadw yn yr oergell am rai oriau \u2013 bydd yn iawn ar gyfer eich brecwast drannoeth."}, {"text_idx": "#000203", "text": "Gwasgwch 2 leim i greu 1 mesur sudd leim, felly lluoswch er mwyn creu mwy nag un Pisco Sur."}, {"text_idx": "#000204", "text": "Arllwyswch y sudd leim, 1 gwynwy, ac 1 mesur surop syml, ynghyd a\u0302 2 fesur Pisco a llond llaw o rew i fewn i \u2018cocktail shaker\u2019 cyn gosod caead y \u2018shaker\u2019 yn dynn. Ysgwydwch am hyd at funud. Arllwyswch yr hylif yn syth i\u2019ch hoff wydr coctel \u2013 ewyn ysgafn y gwynwy fydd yr elfen olaf i gael ei arllwys ar ben y sudd."}, {"text_idx": "#000205", "text": "Yna ysgwydwch y botel Bitters Angoura yn sydyn dros y coctel gan adael smotiau oren ar arwyneb yr ewyn gwyn. Sawrwch yn syth. Salud!"}, {"text_idx": "#000207", "text": "Fel cogyddes, fel bwytwraig, ac fel awdur sgwennu bwyd, dwi\u2019n ymfalchio yn y ffaith y gwna i fwyta ac yfed unrhywbeth! Bwytais falwod ym Mharis, yfais Raki yn Istanbul, a llowciais Tripe (ymysgaroedd) mewn bwyty yn rhanbarth Tseineaidd dinas Toronto, Spedina Street. Mae\u2019n arwydd o aeddfedrwydd, a pharch at y cogydd, i dderbyn pob offrwm gyda gras \u2013 ac i sawru profiad bywyd newydd sbon!"}, {"text_idx": "#000208", "text": "Ond bu gen i gyfrinach... un reit gywilyddus a dweud y gwir. Tan yn ddiweddar roedd yn GAS gen i fadarch o bob math. Roedd yr atgasedd afresymol (sy\u2019n go gyffredin, mae gen i ofn) yn seiliedig ar brofiadau fel plentyn, o ganfod madarch yn Sbag Bol Mam."}, {"text_idx": "#000209", "text": "Nawr, i bawb sy\u2019n caru madarch (a da chi\u2019n fyddin go sylweddol), does dim byd rhyfedd am ganfod madarch yn eich bwyd. Ond mae\u2019r Spag Bol yn enghraifft da... cynhwysyn twyllodrus oedd y madarch i mi fel plentyn; roedd yn smalio bod yn gig, ond yr eiliad i mi ei gnoi, fedrwn i mond ddychmygu mai slywen oedd y bastad bach ar fy nhafod."}, {"text_idx": "#000210", "text": "Y gwead, felly, oedd fy mhroblem fawr... a\u2019r ffaith ei fod yn dynwared cig ar yr arwyneb. Credais hefyd ar y pryd fod madarch yn ddi-flas; roedd o\u2019n \u2018gatecrasher\u2019 i\u2019r parti, yno i amsugno blasau\u2019r cyfoethog, neu \u2013 ar yr adegau prin hynny y byddai Mam yn mentro\u2019i baratoi \u2013 yn chwarae \u2018starring role\u2019 mewn yn y saig atgas (i mi) , Beef Stroganoff."}, {"text_idx": "#000212", "text": "Dim ond yn lled-ddiweddar y des i ddeall mod i wedi camddeall madarch yn llwyr. Ces fy magu ym mhresenoldeb \u2018button mushrooms\u2019 yn bennaf, y pethe bach gwynion na yr oedd disgwyl i mi eu plicio. Doedd gen i ddim syniad am yr ystod eang iawn o amrywiaethau \u2013 na chwaith eu hamryw \u2018swyddogaethau\u2019. Nawr, dwi ddim am fentro awgrymu mod i\u2019n arbenigwraig o bell ffordd; rwy\u2019n derbyn mai disgybl dosbarth derbyn ydw i yn y maes madarchol."}, {"text_idx": "#000213", "text": "Un peth wnaeth helpu oedd fy ngyrfa fel beirniad bwytai, gan ddod i werthfawrogi ro\u0302l blasau a chyfraniadau madarch gwahanol \u2013 o Portabello i Shiitake \u2013 mewn seigiau gwahanol o safon eithriadol. Ac yng ngastronomeg Siapaneaidd, gyda\u2019r pwyslais ar flas dwys a \u2018daearol\u2019 umami, dyrchefir madarch i\u2019r uchelfannau."}, {"text_idx": "#000215", "text": "Mae eu rhinflasau (\u2018seasonings\u2019) yn gynhwysion defnyddiol yn fy nghegin; ar gyngor Cynan, er enghraifft, dwi\u2019n taenu pinsiad o rinflas \u2018Umami\u2019 dros fy stecen cyn ei ffri\u0308o, i ddwyshau\u2019r pleser pur o\u2019i fwyta i swper, ac mae hefyd yn chwarae rhan yn fy rysait, Amen Ramen. Hefyd, mae\u2019r madarch Shiitake sych yn ddefnyddiol dros ben, i greu stoc a\u0302 blas dwys, i gyfoethogi casero\u0302l, neu hyd yn oed omlet i ginio."}, {"text_idx": "#000216", "text": "Ond y llynedd ges i\u2019r ffliw, un andros o gas, a bues i\u2019n teimlo\u2019n \u2018glwc\u2019 am fis a hanner. Pan o\u2019n i\u2019n ddigon da i ymweld a\u0302 Dad, ond dal a\u0302 mhen yn fy mhlu, paratodd Dad ginio cyflym o fadarch ar do\u0302st, a fyth ers hynny dyma saig hynod lawen. So\u0302n am ddarganfyddiad y mileniwm i mi, ac un hynod gysurlon, ac ar ben popeth, saig syml, rhad a chyflym! Roedd yr effaith ar y Lowri liprynaidd fy fel canfod llyn mewn anialwch tanbaid, a\u2019r effaith ar fy ysbryd -fel manna o\u2019r nefoedd \u2013 yn bur adfywiol."}, {"text_idx": "#000217", "text": "Maddeuwch i mi, bawb a fu\u2019n bleidiol i fadarch o\u2019r cychwyn cyntaf, yn rowlio\u2019ch llygaid ar y moliant dros-ben-llestri hwn i saig mor sylfaenol. Ydw, dwi\u2019n cyfaddef, dwi\u2019n basic bitch pan mae\u2019n dod at fyd madarch... ond fel pob efeng-yl, dwi\u2019n danbaid drostynt bellach. Felly dyma chi rysait am frecwast neu ginio sy\u2019n hynod syml, i ddenu defaid colledig eraill yn o\u0302l at y pr(a)idd. Yn y cyfamser, croeshoeliwch fi, gyfeillion!"}, {"text_idx": "#000219", "text": "Torrwch fadarchen fawr Portabello yn ddarnau ma\u0302n, yna estynwch ffrimpan. Toddwch y menyn hallt yn y badell ffri\u0308o ar wres cymhedrol."}, {"text_idx": "#000220", "text": "Gratiwch y garlleg \u2013 dwi\u2019n defnyddio Microplane, fy hoff declun yn y gegin \u2013 cyn ei ychwanegu at y menyn, a\u2019i ffri\u0308o am funud."}, {"text_idx": "#000221", "text": "Yna ychwanegwch y madarch, a\u2019u ffri\u0308o yn y menyn garlleg am bum munud. Bydd y gegin yn llenwi ag arogl anhygoel i ddenu dw\u0302r i\u2019r dannedd!"}, {"text_idx": "#000222", "text": "Yn y cyfamser torrwch dafell o fara surdoes (neu unrhyw ddarn o fara ry chi\u2019n mwynhau ei fwyta!) a\u2019i dostio."}, {"text_idx": "#000223", "text": "Pan fydd y tost yn barod, gosodwch ar bla\u0302t, cyn taenu\u2019r madarch a\u2019r menyn garlleg drosto. Yn olaf, torrwch ddail persli neu goriander yn fa\u0302n a\u2019u taenu dros y cyfan. Bendigedig! Bon apetit x"}, {"text_idx": "#000225", "text": "Mae\u2019r rysait isod yn un syml, ac yn creu 3 litr o \u2018win\u2019 pefriog, ond byddwch yn ymwybodol fod y broses yn cymeryd rhai dyddiau. Mae wir werth mynd amdani, fodd bynnag, ac mae\u2019n ffordd hyfryd o ystyried eich milltir sgwa\u0302r o\u2019r newydd."}, {"text_idx": "#000227", "text": "8 o Flodau\u2019r Ysgaw (8 \u2018pen\u2019 llawn petalau gwynion)"}, {"text_idx": "#000228", "text": "3 Litr o Ddw\u0302r Oer"}, {"text_idx": "#000230", "text": "Pigwch 8 o flodau\u2019r ysgaw a gwaredwch y coesynau gwyrdd deiliog."}, {"text_idx": "#000231", "text": "Yn gyntaf, ysgwydwch y blodau\u2019n dda, i sicrhau nad oes pryfaid wedi glynnu i\u2019r petalau. Estynnwch ddesgyl sy\u2019n ddigon mawr i ddal dros 3 litr o hylif- fe wnaiff ddesgyl casero\u0302l y tro yn iawn."}, {"text_idx": "#000232", "text": "Gosodwch y blodau ar waelod y ddesgyl, ynghy\u0302d a\u0302\u2019r croen a sudd lemwn a\u2019r finegr gwin gwyn (neu finegr seidr). Yna, tywalltwch 3 litr o ddw\u0302r oer dros y cyfan, cyn arllwys y siwgwr i\u2019r ddesgyl yn ogystal."}, {"text_idx": "#000233", "text": "Troellwch y gymysgedd tan fydd y siwgwr wedi toddi\u2019n llwyr, yna gorchuddiwch y ddesgyl a\u0302 lliain ysgafn."}, {"text_idx": "#000234", "text": "Gosodwch y ddesgyl mewn man oer a thywyll (fel cwpwrdd) am 24 awr. Trowch y gymysgedd bob hyn a hyn i annog y broses eplesu (fermentation)."}, {"text_idx": "#000235", "text": "Gosodwch ridyll (sieve) dros bowlen fawr, cyn rhidyllu\u2019r gymysgedd."}, {"text_idx": "#000236", "text": "Fe ddylai\u2019r bowlen gynnwys 3 litr o hylif melyn golau yn unig. Arllwyswch yr hylif i jwg, yna estynnwch 2 botel plastig mawr sy\u2019n dal 2litr o hylif yr un (e.e. poteli dw\u0302r)."}, {"text_idx": "#000237", "text": "Gosodwch dwndis neu dwmffat yng ngwddf y potel blastig gyntaf, gan arllwys yr hylif hyd at dri chwarter y botel. Gwnewch yr un peth gyda\u2019r ail botel blastig. Os ydych chi\u2019n defnyddio poteli plastig o feintiau eraill dylech sicrhau eich bod yn gadael 5cm o ofod rhwng yr hylif a chaead y potel."}, {"text_idx": "#000238", "text": "Caewch y poteli, cyn eu gosod mewn man oer a thywyll am wythnos, o leiaf."}, {"text_idx": "#000239", "text": "Mae\u2019r broses eplesu (fermentation) yn cynhyrchu nwy, gan olygu y bydd y poteli yn ehangu ac yn teimlo\u2019n dynn, felly unwaith y diwrnod dros y dyddiau nesaf agorwch gaead y poteli yn ofalus i ryddhau\u2019r nwy. Dylech glywed sain yr hylif yn dechrau pefrio dros y dyddiau nesa, ond os na, ychwanegwch binsiad (chwarter llwy de) o furum sych i hylif y poteli."}, {"text_idx": "#000240", "text": "Wedi wythnos yn eplesu yn y poteli dylai\u2019r \u2018Swigod \u2019Sgawen\u2019 fod yn barod i\u2019w gweini yn syth o\u2019r poteli plastig \u2013 byddant yn cynnwys tua 1.5% o alcohol. Neu, i greu argraff arbennig, arllwyswch yr hylif pefriog i 3 potel gwydr 1ltr yr un neu 6 potel 500ml (sy\u2019n addas ar gyfer eplesu), yn ofalus trwy dwmffat, gan ofalu i beidio gor-lenwi."}, {"text_idx": "#000241", "text": "Bydd yr hylif yn parhau i eplesu yn y poteli, felly gwell yfed o fewn rhai dyddiau/wythnosau, neu byddwch yn wyliadwrus os am eu cadw\u2019n hirach na hynny."}, {"text_idx": "#000242", "text": "Rhannwch y poteli gyda ffrindiau da, a mwynhewch. Iechyd da!"}, {"text_idx": "#000244", "text": "Wel daeth mis Mehefin, wedi heulwen mis Mai, ac agorais fy \u2018wardrob\u2019 haf (bag IKEA glas!). So\u0302n am ryddhad \u2013 dwi wastad yn teimlo fel \u2018fi fy hun\u2019 mewn ffrog ysgafn, sandalau, a sbectols haul."}, {"text_idx": "#000245", "text": "O ran bwyd, dyma fis pan edrychaf ymlaen i sawru blasau tymhorol fel mefus a hufen, gwin rhosliw, a saladau o bob math."}, {"text_idx": "#000246", "text": "Ond dyma hefyd fis arbennig pen-blwydd fy Mam, a dros y Sul ail-greais un o\u2019i hoff ryseitiau hi. Clasur o Ffrainc yw\u2019r Boeuf Bourguignon, sy\u2019n flasus pob mis o\u2019r flwyddyn. Fel mae\u2019r enw yn ei awgrymu, mae\u2019n cyfuno darnau cig eidion a joch da (iawn) o win coch o\u2019r Bwrgwyn."}, {"text_idx": "#000247", "text": "Mae\u2019n rysait hynod hawdd ac er ei fod yn cymeryd rhai oriau, mae\u2019n glasur sy\u2019n werth buddsoddi eich amser ynddo. Mae\u2019n berffaith ar gyfer cinio Sul, oherwydd unwaith bod y cynhwysion i gyd mewn un ddesgyl, gallwch ymlacio\u2019n llwyr wrth fynd am dro neu ddarllen y papurau."}, {"text_idx": "#000249", "text": "(Digon i 2 yn ystod y Clo Mawr, felly dwblwch ar gyfer 4, ac ati)"}, {"text_idx": "#000253", "text": "3 Glasied o Win Coch"}, {"text_idx": "#000255", "text": "Estynwch ddesgyl casero\u0302l ac ar dymheredd cymhedrol browniwch y ciwbiau cig eidion yn yr olew olewydd. Yna tynnwch y cig o\u2019r ddesgyl a\u2019u gosod ar bla\u0302t am y tro."}, {"text_idx": "#000256", "text": "Yna, yn yr un olew, ffri\u0308wch y nionod a\u2019r pancetta / darnau bacwn, cyn dychwelyd y cig eidion i\u2019r ddesgyl. Taenwch y blawd dros y gymysgedd cyn troelli\u2019n dda a\u0302 llwy bren, gan adael i\u2019r blawd amsugno\u2019r suddoedd i gyd."}, {"text_idx": "#000257", "text": "Ychwanegwch lasied o win coch, yna troellwch y gymysgedd, cyn ychwanegu glasied arall. Ychwanegwch y garlleg, deilen llawryf, halen a phupur a theim sych, a chymysgwch yn dda."}, {"text_idx": "#000258", "text": "Yna, ychwanegwch y nionod shallots a\u2019r fadarchen Portabello wedi\u2019i sleisio\u2019n ddarnau, a chymysgwch yn dda."}, {"text_idx": "#000259", "text": "Ychwanegwch hyd at 1 glasied arall o win coch, cyn gosod caead ar y ddesgyl, a\u2019i adael i ffri\u0308o ar wres isel am 3 awr. Cyfle i gael bath, neu fynd am dro, neu ddarllen y papurau Sul!"}, {"text_idx": "#000260", "text": "3 awr yn ddiweddarach a bron yn barod i weini..."}, {"text_idx": "#000261", "text": "Rhyw hanner awr cyn y bydd yn barod, paratowch eich llysiau. Mae tatws newydd, neu datws stwnsh yn wych gyda\u2019r pryd cyfoethog hwn, ac fe wes i ei fwynhau gyda thatws stwnsh a chennin wedi\u2019u stemio, ar o\u0302l gadael hanner y Boeuf Bourguignon ar stepen drws Dad! Bon apetit xxx"}]